হায়দরাবাদ বিশ্ববিদ্যালয়ের দলিত গবেষক ভেমুলা রোহিত চক্রবর্তীর আত্মহত্যার প্রতিবাদে বিক্ষোভ চলছেই। তার মধ্যেই আগামিকাল থেকে চালু হচ্ছে তফসিলি জাতি এবং উপজাতি নিগ্রহ রোধ সংক্রান্ত নয়া আইন। এই আইন অনুসারে, তফসিলি জাতি এবং উপজাতির কাউকে সামাজিক বা অর্থনৈতিকভাবে বয়কট করা অপরাধ বলে গণ্য হবে।
কেন্দ্রীয় মন্ত্রী সুরেশ প্রভু আজ জানিয়েছেন, দলিতদের উপরে অত্যাচার রুখতে নরেন্দ্র মোদীর সরকার দৃঢ়প্রতিজ্ঞ। তফসিলি জাতি, উপজাতির কোনও ব্যক্তির মস্তকমুণ্ডন, গোঁফ কেটে দেওয়া বা ওই ধরনের কাজ নৃশংসতা বলে গণ্য হবে। এদিকে, হায়দরাবাদ বিশ্ববিদ্যালয়ে অন্তর্বর্তিকালীন উপাচার্য হিসাবে বিপিন শ্রীবাস্তবের নিয়োগের প্রতিবাদে ১৩ জন আধিকারিক প্রশাসনিক পদ থেকে ইস্তফা দিয়েছেন। বিপিন অবশ্য জানিয়েছেন, তিনি পড়ুয়াদের সঙ্গে আলোচনায় বসতে চান। তা না হলে সমস্যার সমাধান হবে না।